《送陈南麓同年之奉天府丞任》
清代·高其倬

甲午夏月次鹑火，陈君东去丞陪京。月题之轮约青幰，翩翩白马悬朱缨。

风吹苍髯拂肩领，长身突兀双颧赪。后车轮囷载坟卷，前驱合沓罗旗旌。

路人如堵看祖帐，客前陈辞酒再行。山海之东富奇诡，水产陆孕纷千形。

熊肪三寸削玉白，鲟鳇一丈如龙狞。活掎挺鹿掣生尾，痴掩雏雉披柔翎。

巨蛤腴腹莹见子，芽蕨拳饱肥税萌。八梢偏口略粗俗，黄羊水獭犹膻腥。

君到正遇八九月，应饕北食忘南烹。郭外日红看放猎，月轮压地排千兵。

鹳弓可手称鸾箭，驯驹口熟知人情。马上射生下草檄，吏卒唶嚄官寮惊。

书生如此良不恶，行矣最乐余何营。我时避坐亦为寿，敢有所献君吾听。

蒲河铁岭我故土，身虽不到心能明。皇家大业首辽沈，有汉关陕唐汾并。

膏原坱圠二千里，崇墉岌嶪一十城。薇局中开应箕尾，王气直上联魁衡。

已闻方召降乔岳，宜有董贾钟菁英。后生无师孰埏铸，适喜硕彦司胶黉，愿稀射猎课文史，数亲短椠疏长荣。

别裁讹体定涂轨，披汰瓦砾搜璜珩。中和乐职正宜作，子渊之后君再生。

大海泱泱浸日出，长山矗矗撑天青。纵探极目厉其气，推排河岳鞭风霆。

发为声诗被弦管，常武是弟绵是兄。便就童子觅何武，或有骨骼堪公卿。

采风九牧贡轩陛，升歌一阕通神灵。咸池云门见光景，金泥玉简基云亭。

君不见元和韩碑睨典诰，刘诗柳雅窥齐盟。生平羞与曹桧伍，归其视我当继声。

作者简介：高其倬（1676（丙辰年）—1738）清代官员、诗人。字章之，号美沼、种筠，辽宁铁岭人，隶汉军镶黄旗，指头画创始人高其佩堂弟。康熙三十三年进士，迁内阁学士。世宗朝历云贵、闽浙、两江总督。在闽请解除民间出海贸易禁令，后以故降为江苏巡抚。乾隆初，官至工部尚书，卒谥文良。有奏疏及《味和堂诗集》。